**ஹிமா கோலி** (Hima Kohli) (பிறப்பு: செப்டம்பர் 2, 1959) ஒரு இந்திய நீதிபதி ஆவார். இவர் தற்போது இந்திய உச்ச நீதிமன்ற நீதிபதியாக உள்ளார். அவர் தெலுங்கானா உயர்நீதிமன்றத்தின் முன்னாள் தலைமை நீதிபதி மற்றும் அந்த பதவியை வகித்த முதல் பெண் நீதிபதி ஆவார். அதற்கு முன்பு, அவர் டெல்லி உயர் நீதிமன்றத்தில் நீதிபதியாக பணியாற்றினார்.

வாழ்க்கை மற்றும் கல்வி
----------------------

கோஹ்லி செப்டம்பர் 2, 1959 அன்று புதுதில்லியில் பிறந்தார். 1979 ஆம் ஆண்டில், டெல்லியின் செயின்ட் ஸ்டீபன் கல்லூரியில் வரலாற்றில் இளங்கலைப் பட்டம் பெற்றார். பின்னர் அவர் தில்லி பல்கலைக்கழகத்தில் வரலாற்றில் முதுகலைப் பட்டம் பெற்றார். தில்லி பல்கலைக்கழகத்தின் வளாக சட்ட மையத்தில் சட்டத்தில் பட்டம் பெற்றார்.

தொழில்
------

கோஹ்லி 1984 ஆம் ஆண்டில் டெல்லியின் வழக்கறிஞர் அவையில் சேர்ந்தார். அவர் டெல்லியில் சட்டம் பயின்றார், 1999 மற்றும் 2004 ஆண்டுகளுக்கு இடையில் புது தில்லி நகர்மன்ற சபைக் குழுவின் ஆலோசகராகவும், டெல்லியின் தேசிய தலைநகர் பிராந்தியத்தின் அரசாங்கத்தை பிரதிநிதித்துவப்படுத்துபவராகவும் இருந்தார். தில்லி மாசு கட்டுப்பாட்டுக் குழு, இந்தியாவின் தேசிய வேளாண் கூட்டுறவு சந்தைப்படுத்தல் கூட்டமைப்பு மற்றும் தேசிய கூட்டுறவு மேம்பாட்டுக் கழகம் உள்ளிட்ட பல தில்லி மற்றும் மத்திய அரசு அமைப்புகளின் சட்ட ஆலோசகராகவும் அவர் நியமிக்கப்பட்டார். டெல்லி உயர்நீதிமன்ற சட்ட சேவைகள் குழுவுடன் சட்ட உதவி சேவைகளையும் வழங்கினார். 

29 மே 2006 அன்று, தில்லி உயர்நீதிமன்றத்தில் கோலி கூடுதல் நீதிபதியாக நியமிக்கப்பட்டார், மேலும், அவரது நியமனம் 29 ஆகஸ்ட் 2007 அன்று நிரந்தரமாக்கப்பட்டது.  டெல்லி உயர்நீதிமன்றத்தில் அவர் பணியாற்றிய காலத்தில், பல குறிப்பிடத்தக்க உத்தரவுகளையும் தீர்ப்புகளையும் வழங்கினார், ஏற்கனவே பிணை வழங்கப்பட்ட கைதிகளை தடுத்து வைத்திருப்பது குறித்து விசாரணைக்கு அழைப்பு விடுப்பது , குற்றம் சாட்டப்பட்ட சிறார்களின் அடையாளத்தை பாதுகாத்தல்,  மற்றும் பார்வையற்றோரை அரசு கல்வி நிறுவனங்களில் படிக்க உதவும் வசதிகளை வழங்குதல் தொடர்பான உத்தரவுகளும் இவற்றில் உள்ளடங்கும். 2020 ஆம் ஆண்டில், கோஹ்லி இந்தியாவில் கொரோனா வைரசு தொற்றுநோய்க்கு தில்லி அரசாங்கத்தின் பதிலைக் கண்காணிக்கும் ஒரு நீதித்துறை குழுவிற்கு தலைமை தாங்கினார்.  தொற்றுநோய் தொடர்பாக தனியார் ஆய்வகங்கள் சோதனை நடத்த அனுமதிக்கும் ஒப்புதல்களை தாமதப்படுத்தியதற்காக மத்திய அரசையும் இந்திய மருத்துவ ஆராய்ச்சி கழகத்தையும் அவர் கண்டித்தார். 

2021 ஆம் ஆண்டில், தெலுங்கானா உயர்நீதிமன்றத்தின் தலைமை நீதிபதியாக கோஹ்லி நியமிக்கப்பட்டார், இதன் மூலம் 2019 ஆம் ஆண்டில் ஆந்திர மாநில உயர்நீதிமன்றத்தில் இருந்து பிரிக்கப்பட்டதிலிருந்து அந்த பதவியை வகித்த முதல் பெண்மணி என்ற பெருமையைப் பெற்றார்.  கோஹ்லி இந்தியாவில் சட்டக் கல்வி மற்றும் சட்ட உதவிகளிலும் ஈடுபட்டுள்ளார். 2017 முதல், கொல்கத்தாவில் உள்ள மேற்கு வங்க தேசிய நீதித்துறை பல்கலைக்கழகத்தின் பொதுக்குழுவில் பணியாற்றியுள்ளார், மேலும் 2020 ஜூன் 30 முதல் , புதுதில்லியில் உள்ள தேசிய சட்ட பல்கலைக்கழகத்திற்கான குழுவில் பணியாற்றியுள்ளார். அவர் 20 மே 2020 முதல் டெல்லி மாநில சட்ட சேவைகள் ஆணையத்தின் தலைவரானார்.

மேலும் காண்க
------------

* டெல்லி உயர் நீதிமன்றம்

மேற்கோள்கள்
-----------

1. ↑  "Justice Hima Kohli takes charge as 1st woman CJ of Telangana high court". *Hindustan Times* (ஆங்கிலம்). 2021-01-07. 2021-01-07 அன்று பார்க்கப்பட்டது.
2. ↑  "Justice Hima Kohli recommended as first woman CJ of Telangana High Court". *The News Minute* (ஆங்கிலம்). 2020-12-16. 2021-01-07 அன்று பார்க்கப்பட்டது.
3. ↑  "CJ And Sitting Judges". *delhihighcourt.nic.in*. 2020-02-27 அன்று பார்க்கப்பட்டது.
4. ↑  "CJ And Sitting Judges". *delhihighcourt.nic.in*. 2020-02-27 அன்று பார்க்கப்பட்டது."CJ And Sitting Judges". *delhihighcourt.nic.in*. Retrieved 27 February 2020.
5. ↑  "HC pulls up Tihar for detaining man in jail for 10 days despite bail order". *The Indian Express* (ஆங்கிலம்). 2020-07-22. 2021-01-07 அன்று பார்க்கப்பட்டது.
6. ↑  "Juvenile's identity not to be disclosed at any time, says Delhi High Court". *The Indian Express* (ஆங்கிலம்). 2017-12-31. 2021-01-07 அன்று பார்க்கப்பட்டது.
7. ↑  Mutha, Sagar Kumar (16 December 2020). "Telangana set to get its first woman Chief Justice | Hyderabad News - Times of India". *The Times of India* (ஆங்கிலம்). 2021-01-07 அன்று பார்க்கப்பட்டது.
8. ↑  "Delhi HC pulls up ICMR over wait for approvals". *The Indian Express* (ஆங்கிலம்). 2020-07-17. 2021-01-07 அன்று பார்க்கப்பட்டது.
9. ↑  "Justice Hima Kohli takes oath as first woman CJ of Telangana HC". *The New Indian Express*. 2021-01-07 அன்று பார்க்கப்பட்டது.
10. ↑  "CJ And Sitting Judges". *delhihighcourt.nic.in*. 2020-02-27 அன்று பார்க்கப்பட்டது."CJ And Sitting Judges". *delhihighcourt.nic.in*. Retrieved 27 February 2020.